คาดธุรกิจประกันปีนี้โตไม่ต่ำกว่า 15%
คปภ.เผยธุรกิจประกันปี 52 โตสวนกระแสถึง 11.82% คาดปีนี้ยังขยายตัวต่อเนื่องโตไม่ต่ำกว่า 15% แน่
8 ก.พ. 2553

คปภ.เผยธุรกิจประกันปี 52 โตสวนกระแสถึง 11.82% คาดปีนี้ยังขยายตัวต่อเนื่องโตไม่ต่ำกว่า 15% แน่
 
 



จันทรา บูรณฤกษ์ เลขาธิการ คปภ.
นางจันทรา บูรณฤกษ์ เลขาธิการสำนักงาน คปภ. เผยว่า ปี 2552 ภาวะเศรษฐกิจทั่วโลก ได้รับผลกระทบจากวิกฤตการณ์ทางการเงินที่เกิดในช่วงไตรมาส 4 ปี 2551 สำหรับประเทศไทยด้วยภาวะดังกล่าวส่งผลให้ ภาคการผลิตการส่งออก และการท่องเที่ยวหดตัวรุนแรง อัตราการขยายตัวของผลผลิตมวลรวมประชาชาติ (GDP) หดตัวติดต่อกัน 3 ไตรมาสของ ปี 2552 ทำให้เศรษฐกิจไทยเข้าสู่ภาวะเศรษฐกิจตกต่ำ (Recession) สถาบันการเงินต่างมีความเข้มงวดในการพิจารณาให้สินเชื่อ รัฐบาลได้ใช้มาตรการทางการคลัง ผ่านโครงการของรัฐต่าง ๆ ช่วยกระตุ้นเศรษฐกิจให้สามารถเดินต่อได้อย่างราบรื่น และใช้นโยบายการเงินผ่อนคลาย มีอัตราดอกเบี้ยต่ำ ซึ่งสอดคล้องกันทั่วโลก ประเทศคู่ค้าหลักของไทยล้วนได้รับผลกระทบรุนแรงทั้งสิ้น ทำให้ GDP ของไทย ในปี 2552 มีอัตราการขยายตัวติดลบ 2.7% (ที่มา: ธนาคารแห่งประเทศไทย)
เศรษฐกิจโดยรวมของไทย ในปี 2552 ได้รับผลกระทบ แต่ในทางกลับกัน ธุรกิจประกันภัยสามารถเติบโตได้อย่างมั่นคง โดยเบี้ยประกันภัยรับรวมเป็นจำนวน 368,770 ล้านบาท เพิ่มขึ้นจากปีที่แล้ว 11.87% แบ่งออกเป็น ประกันชีวิต จำนวน 258,545 ล้านบาท เพิ่มขึ้น 15.78% และประกันวินาศภัย จำนวน 110,225 ล้านบาท เพิ่มขึ้น 3.67%
สาเหตุของการที่เบี้ยประกันภัยรับเพิ่มขึ้นเนื่องจากมีการขยายช่องทางจัดจำหน่าย (Channel of Distribution) ใหม่ๆ พร้อมทั้งพัฒนากรมธรรม์ชนิดใหม่ๆ ที่สามารถสนองความต้องการของประชาชนได้ดีขึ้น จำนวนกรมธรรม์ที่ยังมีผลบังคับมีจำนวน 52 ล้านกรมธรรม์ ขยายตัว 6.9% ทำให้สัดส่วนของเบี้ยประกันภัยต่อ GDP เพิ่มขึ้นจากระดับ 3.62%  ในปี 2551 เป็น 4.20% ในปี 2552 และอัตราส่วนผู้ถือกรมธรรม์ (ประกันชีวิต) ต่อจำนวนประชากร เพิ่มจากระดับ 25.5% ในปี 2551 เป็น 26.75% ในปี 2552  ในปี 2553  คาดว่าธุรกิจประกันภัยจะสามารถให้บริการสนองความต้องการผู้บริโภคได้อย่างดีและ ผู้บริโภคจะมาใช้บริการการประกันภัยเพิ่มขึ้น คาดว่าระบบการประกันภัยของไทย จะสามารถเติบโตทั้งในด้านเบี้ยประกันภัยรับ  สินทรัพย์  และเงินกองทุน  ในระดับ 15 – 18% นั่นคือเบี้ยประกันภัยรับของธุรกิจประกันภัยประมาณ 424,126 ล้านบาท เป็นของธุรกิจประกันชีวิตประมาณ 305,083 ล้านบาท  และของธุรกิจประกันวินาศภัยประมาณ 119,043  ล้านบาท สัดส่วนเบี้ยประกันภัยต่อ GDP อยู่ที่ระดับเฉลี่ย 4.6%